РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број: 06-2/58-25

8. мај 2025. године

Б е о г р а д

ЗАПИСНИК

25. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА, ОДРЖАНЕ 8. МАЈА 2025. ГОДИНЕ

Седница је почела у 11,00 часова.

Седницом је председавао Арсић Верољуб, председник Одбора.

Седници су присуствовали чланови Одбора: Алексић Мирослав, Белоица Мартаћ Ана, Вујић Војислав, Давидовац Тијана, Крстић Ненад, Митровић Пеђа, Михајловски Ило, Милијић Светлана, Никезић Душан и Радосављевић Никола.

Седници су присуствовали заменици чланова Одбора: Палуровић Јасмина и Тобаиш Јожеф (заменик Ујхељи Акоша).

Седници нису присуствовали чланoви Одбора: Бајатовић Душан, Јелић Владимир, Митровић Ненад и Павловић Бранко нити њихови заменици.

Седници су присуствовали представници Републичке комисије за заштиту права у поступцима јавних набавки: Хана Хукић, председник и Весна Гојковић Милин, заменик председника и представници Канцеларије за јавне набавке: Драгана Марић, помоћник директора и Снежана Лепосавић, руководилаца Групе за мониторинг јавних набавки.

На предлог председника, Одбор је већином гласова (10 гласова за, 1 против, 1 уздржан) утврдио следећи

Дневни ред:

1. Разматрање Извештаја о раду Републичке комисије за заштиту права у поступцима јавних набавки у периоду од 01.01.2024. до 31.12.2024. године, који је поднела Републичка комисија за заштиту права у поступцима јавних набавки (02 број 590/25 од 28. марта 2025. године);

2. Разматрање Извештаја о спроведеном мониторингу за 2024. годину, који је поднела Канцеларија за јавне набавке (02-608/25 од 31. марта 2025. године);

 3. Доношење одлуке о образовању Радне групе за утврђивање испуњености услова у поступку предлагања кандидата на функције у самосталним и независним државним органима и организацијама које бира Народна скупштина по јавним конкурсима.

\* \* \*

 Пре преласка на рад по утврђеном дневном реду, Одбор је, већином гласова (10 гласова за, један уздржан, двоје није гласало), усвојио Записник са 24. седнице Одбора, без примедби.

\* \* \*

**ПРВА ТАЧКА ДНЕВНОГ РЕДА:** Разматрање Извештаја о раду Републичке комисије за заштиту права у поступцима јавних набавки у периоду од 01.01.2024. до 31.12.2024. године, који је поднела Републичка комисија за заштиту права у поступцима јавних набавки

Председник Одбора подсетио је чланове Одбора да је чланом 203. ст. 1. и 2. Закона о јавним набавкама утврђено да Републичка комисија за заштиту права у поступцима јавних набавки за свој рад одговара Народној скупштини којој доставља годишњи извештај о свом раду, са свим прописаним деловима које овај извештај обавезно мора да садржи.

 Сагласно наведеним одредбама Закона о јавним набавкама, Републичка комисија за заштиту права у поступцима јавних набавки је 28. марта 2025. године, поднела Народној скупштини Извештај о раду у периоду од 1. јануара 2024. до 31. децембра 2024. године.

Хана Хукић, председник Републичке комисије за заштиту права у поступцима јавних набавки, представила је Извештај о раду Републичке комисије за заштиту права у поступцима јавних набавки у периоду од 1. јануара 2024. до 31. децембра 2024. године.

 Приликом представљања годишњег извештаја Хана Хукић је истакла да исти садржи све елементе који су прописани Законом о јавним набавкама, наводећи да се највећи део извештаја односи на предмете по којима је Комисија одлучивала а који су разврстани по врсти иницијалног акта који је био основ за поступање, као и да извештај садржи статистичке податке који се односе на рад Комисије. Истакла је да је Комисија радила у пуном саставу и примила укупно 1050 предмета, од тога 973 предмета је формирано поводом заштите права, и то 812 по основу захтева за заштиту права, 42 по основу жалбе на одлуку наручиоца, 86 по основу захтева за накнаду трошкова поступка заштите права, 27 по основу предлога за наставак активности и 6 предмета поводом поступања по одлукама Управног суда. Комисија је примила 53 тужбе, као и 2 захтева за преиспитивање одлуке Управног суда. Одржала је 360 седница на којима је решила укупно 1049 предмета. У 2 предмета је одлучивано о поништењу уговора о јавној набавци, док је у 4 предмета изречено укупно 5 новчаних казни. Додала је и да је на име новчаних казни које је изрекла Комисија у 2024. години, у републички буџет уплаћено 3,2 милиона динара. У даљем излагању навела је да је Републичка комисија у извештајном периоду поднела 22 захтева за покретање прекршајног поступка надлежним прекршајним судовима.

 У дискусији су учествовали Алексић Мирослав и Арсић Верољуб, чија излагања су тонски снимана.

На предлог председника, Одбор је већином гласова (10 гласова за, 3 против) одлучио да, на основу члана 237. став 4. Пословника Народне скупштине, поднесе Народној скупштини Извештај са Предлогом закључка којим се прихвата Извештај о раду Републичке комисије за заштиту права у поступцима јавних набавки у периоду од 1. јануара до 31. децембра 2024. године.

**ДРУГА ТАЧКА ДНЕВНОГ РЕДА:** Разматрање Извештаја о спроведеном мониторингу за 2024. годину, који је поднела Канцеларија за јавне набавке

Председник Одбора подсетио је присутне чланове да је чланом 180. став 1. Закона о јавним набавкама прописано да Канцеларија за јавне набавке спроводи мониторинг над применом прописа о јавним набавкама, у циљу спречавања, откривања и отклањања неправилности које могу да настану или су настале у примени овог закона. Такође, подсетио је да је Ставом 6. наведеног члана прописано да Канцеларија за јавне набавке припрема годишњи извештај о спроведеном мониторингу, који доставља Влади и Народној скупштини најкасније до 31. марта текуће године за претходну годину. Сагласно наведеним одредбама закона, Канцеларија за јавне набавке је 31. марта 2025. године поднела  Народној скупштини Извештај о спроведеном мониторингу за 2024. годину.

Снежана Лепосавић, руководилац Групе за мониторинг јавних набавки је представила Извештај о спроведеном мониторингу за 2024. годину који је поднела Канцеларија за јавне набавке.

 Приликом представљања годишњег извештаја Снежана Лепосавић је подсетила чланове Одбора које су надлежности Канцеларије за јавне набавке. Истакла је да Канцеларија има 41 извршиоца од чега је петоро запослених ангажовано на пословима мониторинга над применом прописа о јавним набавкама, као и да је циљ мониторинга откривање, спречавање и отклањање неправилности настале у примени Закона о јавним набавкама.

У 2024. години Канцеларија је поступала по захтевима за спровођење мониторинга од стране државних органа и других институција, пре свега посебних одељења за сузбијање корупције виших јавних тужилаштава. Она је нагласила да је у претходној години поднето укупно 47 захтева од стране привредних субјеката и додала да је у односу на 2023. годину број субјеката мониторинга повећан са 20 на 25. Такође, истакла је да је у току 2024. године Канцеларија дала 1.281 мишљење о основаности примене преговарачког поступка, и то 1.262 позитивна и 19 негативних мишљења. У даљем излагању навела је да је Канцеларија током 2024. године сарађивала са одељењима за сузбијање корупције виших јавних тужилаштава по основу девет захтева као и да је наведеним захтевима било обухваћено укупно 17 поступака јавних набавки над којима је Канцеларија спровела поступак мониторинга.

 У дискусији су учествовали: Алексић Мирослав, Арсић Верољуб, Крстић Ненад, Михајловски Ило, Митровић Пеђа, Никезић Душан и Радосављевић Никола, чија излагања су тонски снимана.

На предлог председника, Одбор је већином гласова (9 гласова за, 3 против, 1 није гласао) одлучио да, на основу члана 237. став 4. Пословника Народне скупштине, поднесе Народној скупштини Извештај са Предлогом закључка којим се прихвата Извештај о спроведеном мониторингу Канцеларије за јавне набавке за 2024. годину.

**ТРЕЋА ТАЧКА ДНЕВНОГ РЕДА:** Доношење одлуке о образовању Радне групе за утврђивање испуњености услова у поступку предлагања кандидата на функције у самосталним и независним државним органима и организацијама које бира Народна скупштина по јавним конкурсима

Председник Одбора подсетио је чланове Одбора на члан 27. став 8. Закона о Народној скупштини и члан 44. став 6. Пословника Народне скупштине којима је прописано да председник одбора, за разматрање појединих питања из свог делокруга и припрему предлога о тим питањима, може да образује посебну радну групу, као и на члан 55. Пословника којим је прописан делокруг рада Одбора за финансије, републички буџет и контролу трошења јавних средстава. У наставку он је предложио, имајући у виду обавезе које за Одбор произлазе из Закона о јавним набавкама и Закона о контроли државне помоћи у смислу изборних надлежности и поступака предлагања кандидата на функције у самосталним и независним државним органима и организацијама које бира Народна скупштина по јавним конкурсима у складу са законом, да Одбор донесе одлуку којом би се образовала радна група која би у овом сазиву била надлежна за утврђивање испуњености услова у поступку предлагања кандидата на функције у свим изборним поступцима по оглашеним јавним конкурсима, у скаду са наведеним законима. За чланове ове радне групе предложио је следеће чланове Одбора: Јасмину Палуровић, за председника, Светлану Милијић, Ненада Крстића, Пеђу Митровића и Ненада Митровића, за чланове.

 Дискусије по овој тачки дневног реда није било.

 На предлог председника, Одбор је већином гласова (11 гласова за, двоје није гласало), донео Одлуку о образовању Радне групе за утврђивање испуњености услова у поступку предлагања кандидата на функције у самосталним и независним државним органима и организацијама, које бира Народна скупштина по јавним конкурсима у следећем саставу: Јасмина Палуровић, председник, Светлана Милијић, Ненад Крстић, Пеђа Митровић и Ненад Митровић, чланови.

 Седница је завршена у 12,30 часова.

 Седница је тонски снимана.

 СЕКРЕТАР ПРЕДСЕДНИК

Тијана Игњатовић Верољуб Арсић